Batus ankomst markerer Aalborg Zoos endelige skifte fra sibirisk tiger til den noget mere truede sumatra tiger. Batu kommer fra Rheine Zoo i Tyskland og ser ud til at tage godt imod sit nye hjem. - Det er altid stressende for dyr at blive flyttet til nye omgivelser og der går typisk nogen tid før de falder rigtigt til. Det ser dog ud til, at Batu klarer det rigtigt fint. Batu er blevet brugt flittigt i avlssamarbejdet på sumatra tiger, så han har været vant til at blive flyttet rundt. siger dyrepasser Frank Thomsen fra Aalborg Zoos rovdyrafdeling. Batu kan allerede nu ses i rovdyrenes indeanlæg og vil så gradvist blive vænnet til at komme ud. Han skal danne par med den 12 årige hun Kim, som kom til Aalborg Zoo sidste år. I sidste uge tog Aalborg Zoo afsked med sin sibiriske tiger Gara, som nu er i en zoologisk have i Irland.

Referat:
Den nye sumatra-tiger Batu nu på plads i Aalborg Zoo.